La moto
Tgi ha inventà ils rockers?

Da Rafael Müller

Entschet hai cun ils umens dals chavels lungs e las barbas tralaschadas en ils onns 40. Para hajan blers schuldads che eran turnads da la guerra prendì las Harley-Davidsons e las Indians che na vegnivan ussa betg pli duvradas da l'armada, las midadas en maschinas civilas ed entschet a vagabundar per l' America enturn. E per far pli spert sias maschinas han els stratg davent paralozzas ed autras parts da lur vehichels, sin englais veva quai num "to chop", ed uschia è naschì il "chopper".
Mintg'onn vegnivan quels giuvens ensemen en in caf da la California, a Hollister, per sa baiver plain la testa e sisur la pitgar en communablamain. Quai gieva pli u main bain fin il 1948. Lura rapportava in radio en moda surfatga dals motociclists violents e sturns, uschia che mintga burgais american saveva ussa dal mitus dal töfist brutal. L'uniun dals töfists americans (che eran flots burgais) leva bagatellisar ils eveniments a Hollister e scheva che be 1 % dals töfists sajan violents. Ils vandals e rebels da Hollister e lur simpatisants n'han betg tratg en la cua davant la maioritad dals flots burgais ed els tatgavan tuts il senn da 1 % sin lur tschops. E cunquai era dà il culp da partenza per il moviment dals rockers: Clubs bain organisads èn sa furmads dapertut, la giacca da jeans senza mongias cun si patches (ensainas cusidas si) vegniva purtada sur la mondura da tgirom sco segn d'appartegnientscha ed ils giuvens umens vivevan la vaira vita da vagabunds, alcoholics e machos.
Il clisché era lura spert qua: rockers èn tetovads, portan chavels e barbas selvadias, baivan alcohol e prendan drogas, han ina ferma camaradaria en ses clubs e vivan il cuntrari da las nettas normas americanas. 

Cun ils onns e cun agid da las medias e da tscherts films - il meglier dad els è The Wild One cun Marlon Brando - è il moviment dals rockers vegnì en l'Europa. En Germania devi schon ils onns 50 ils emprims clubs ed en ils 60 sa vestgivan adina dapli giuvens cun giaccas da tgirom e s'auzavan sin ina moto e cunter lur babs, politichers e la bainstanza. En quels onns eran ils rockers in moviment cumplementar tar ils hippis e quels dal flower-power che vegnivan cunzunt da circuls intellectuals e bainstants, dentant ch'ils rockers eran giuvens da la classa da lavurers. Cun la suramaun dals hippis - che daventavan lura sez politichers ed impressaris - vegnivan ils clubs da rockers adina pli paucs, fin ch'eIs eran stgatschads en l'underground, nua ch'eIs existan fin ozendi. Mintgatant ins po anc sentir insatge da Hell's Angels criminals en Danemarc e la Svezia ed ad open-airs e concerts pudainsa vesair ils Bones ed auters clubs da rockers che fan la lavur da security e tiran uschia tras lur chaussa. E las statisticas dals töfs vendids mussan per Harleys ed auters choppers adina puspè novs booms. Quai è dentant betg in mussament per l'existenza d'in per rockers restants, mabain per la classa dals porta cravattas, dentists e scolasts che fan la saira suenter lur lavur in tur enturn il bloc cun lur chopper confurm a la lescha e deliberà da la pli pitschna pulvra.